钦定古今图书集成/明伦汇编/闺媛典/第042卷 > 董禹方妻谢氏
## 钦定古今图书集成/明伦汇编/闺媛典/第042卷 > 董禹方妻谢氏

按《乐安县志》：“谢氏名饶贞，赠刑部侍郎董禹方妻。既
聘，会两族构讼，众迫罢婚。饶年十六，愤泣不食，旬日，
复引刀欲自裁，众卒不能夺。年二十三，讼稍解，族之
长者怜而归焉。犹有恶少十馀辈谋截中途，饶闻，匿
帛于身，属母曰：‘女有变，其窆我于梅林’。”众谋乃沮。既
归，励夫力学，为宿儒。子三，次裕，历官大司寇。